Az alábbi fejezetek azokat a különösen fontos kérdéseket ismertetik, amelyek a Bizottság szolgálatai által 2014–2016-ban végzett, fent említett ellenőrzésekhez kapcsolódnak.

2.A BIZOTTSÁG SZOLGÁLATAINAK ELLENŐRZÉSI TEVÉKENYSÉGEI A TAGÁLLAMOKBAN

Az uniós ellenőrzések keretében a Bizottság szolgálatai auditokat végeznek a takarmány- és élelmiszerjognak, az állategészségügyi és az állatok kíméletére vonatkozó szabályoknak és a hatósági ellenőrzésére vonatkozó követelményeknek való megfelelés igazolására. Az auditjelentések a megállapított hiányosságok orvoslását célzó ajánlásokat tartalmaznak. A jelentésekben közzétételre kerülnek a tagállamok tervei az ajánlások megvalósítására, valamint az országprofilok, amelyek dokumentálják e tervek végrehajtásának folyamatát, így az érdekelt felek és a polgárok tényszerű, átlátható beszámolót kapnak arról, hogy a tagállamok hogyan haladnak előre az uniós jog helyes végrehajtásában.

Ezzel kapcsolatban két fejleményt kell kiemelni. Először is, a legtöbb auditsorozathoz készülnek úgynevezett áttekintő jelentések, amelyek célja, hogy átfogó képet adjanak a tagállamok által egy adott területen végrehajtott ellenőrzésekről, valamint azonosítsák azokat a kérdéseket, amelyek valamennyi tagállam számára relevánsak. Rámutatnak továbbá a vonatkozó jogszabályok végrehajtása során tapasztalt nehézségekre, valamint az azonosított bevált gyakorlatokra is. Másodszor, nagyobb mértékben veszik igénybe az audittevékenységet kiegészítő másodlagos elemzést és a tényfeltáró utakat, hogy a Bizottság világosabb betekintést kaphasson az uniós jog működésébe, illetve az alkalmazás során esetlegesen felmerülő problémákba. E tevékenységekről is készülnek és közzétételre kerülnek áttekintő jelentések.

E két tevékenység kifejezetten arra szolgál, hogy támogassa a Bizottság jogalkotási felülvizsgálati politikáját, amelynek célja, hogy az uniós jog naprakész, a gyakorlatban alkalmazható és észszerű költséggel végrehajtható legyen, összhangban álljon a gyakorlati fejleményekkel, és így a célnak megfelelő legyen. A Bizottság szolgálatai által végrehajtott ellenőrzések így közvetlenül előmozdítják a minőségi jogalkotási program megvalósulását. Az áttekintő jelentések tartalmazzák a jelentések eredményeinek fényében tervezett intézkedéseket is. A jelentésekben foglalt következtetésekkel, bevált gyakorlatokkal és levont tanulságokkal kapcsolatos információk terjesztése érdekében a jelentéseket a BTSF program keretein belül is közzéteszik.

2.1. HORIZONTÁLIS KÉRDÉSEK

2.1.1. Hatósági ellenőrzések auditja

2016-ban bevezetésre került a tagállamok nemzeti auditrendszereinek bizottsági szolgálatok általi ellenőrzése, amelyet a 882/2004/EK rendelet 4. cikkének (6) bekezdése ír elő. Az ellenőrzés célja annak felmérése, hogy a tagállamok mennyire eredményesen és hatékonyan végzik teljes ellenőrzési rendszerük auditját. Az ellenőrzés 2018-ban is folytatódik, és ezzel valamennyi tagállamra kiterjed.

E fontos ellenőrzéssorozat első eredményeit és következtetéseit időközi áttekintő jelentésben tették közzé, amely 12 tagállam auditjáról számol be.

E dokumentum szerint az illetékes hatóságok a legtöbb esetben megfelelő auditintézkedéseket alkalmaznak, amelyek a 882/2004/EK rendelet hatályába tartozó hatósági ellenőrzések többségét lefedik. Az auditálás alatt álló szervezetek többsége rövid időn belül felhasználta az audit eredményei hatósági ellenőrzéseik következetességének és eredményességének javítására. Egyes országokban továbbra is vannak kihívások, különös tekintettel auditfolyamatok előírt független vizsgálatainak, valamint az auditeredmények eredményes nyomon követésének hiányára. Ezek megléte kedvező hatással lenne a hatósági ellenőrzések eredményességére és következetességére.

Az időközi áttekintő jelentés emellett azt is megállapította, hogy a tagállamok auditáló szolgálatai betartják és alkalmazzák a 2006/677/EK bizottsági határozatban előírt, a 4. cikk (6) bekezdésének végrehajtására vonatkozó iránymutatásokat. Felhívja a figyelmet továbbá azokra a területekre, amelyek végrehajtása a tagállamok számára nehézséget jelent, vagy amelyekre gyengébb teljesítmény vagy hiányosságok jellemzők. A tagállamokkal folytatott konzultáció után a Bizottság szolgálatai e tanulságokra tekintettel lesznek majd a 2019-ben a 882/2004/EK rendelet helyébe lépő (EU) 2017/625 rendeletben foglalt rendelkezések végrehajtására vonatkozó felülvizsgált iránymutatások kidolgozása során.

Ezeket az erőfeszítéseket támogatja majd a nemzeti auditrendszerek hálózata is, amelynek szándékában áll, hogy az időközi és végleges áttekintő jelentés eredményeinek felhasználásával felülvizsgálja az auditok eredményességére vonatkozó referenciadokumentumát. Szándékában áll továbbá az auditokra vonatkozó jelentések helyes elveinek megtárgyalása, valamint lehetőség szerint egy vonatkozó dokumentum összeállítása azoknak az új iránymutatásokba történő beillesztéséről.

Végezetül a tagállamoknak a „Jobb képzés a biztonságosabb élelmiszerekért” keretében képzést biztosítottak az auditokról; a program 2017 júniusában ért véget. Az új BTSF program is rendelkezik majd az auditokhoz kapcsolódó képzésekről, valamint kitér majd az időközi áttekintő jelentésben feltárt kérdésekre is.

2.2. ÉLELMISZER-BIZTONSÁG

2.2.1. Salmonellára irányuló ellenőrzések baromfiállományokban

Az EU humán salmonellosis elleni küzdelmének köszönhetően 2004 és 2009 között 50%-kal csökkent az esetek száma, és e csökkenő trend azóta is folytatódik. Ennek az eredménynek egyik kulcsfontosságú tényezője volt a Salmonella visszaszorítására irányuló nemzeti programok végrehajtása, amelynek célja az volt, hogy minden tagállamban visszaszorítsa a Salmonella előfordulását bizonyos baromfiállományokban (tenyészállományok, Gallus gallus fajba tartozó tojótyúkok, brojlerállományok és pulykák). E programoknak köszönhetően az EU-ban jelentős mértékben csökkent Salmonella előfordulása a szerovar-pozitív baromfiállományokban.

E programok eredményességének értékelését a Bizottság szolgálatai először 2006 és 2012 között végezték el. Az így elkészült áttekintő jelentés, amelyet 2013-ban tettek közzé, azt állapította meg, hogy a Salmonella visszaszorítására irányuló nemzeti programok alapvetően megfelelnek a célnak. Tartalmaz továbbá a Salmonella visszaszorítására irányuló nemzeti programok javítását elősegítő bevált gyakorlatokat szemléltető példákat is. A Bizottság szolgálatai 2013 és 2016 között is folytatták audittevékenységeiket e területen, a tagállamokban végrehajtott második auditsorozat formájában. E második auditsorozat megállapításai és következtetései megerősítik azt a kedvező trendet, amelyről az előző auditsorozat számol be a Salmonella visszaszorítására irányuló nemzeti programok eredményességének kapcsán. Azonban továbbra is fennállnak bizonyos problémák, amelyekről már az első auditsorozat is beszámolt.